5. mail Tartu Kaubamajas toimuval avaüritusel otsitakse modelle kõikidele festivali moeetendustele ja avatakse EFFi vaateaken.
Kaubamaja esitleb juuni alguses esmakordselt toimuvat Eesti moe festivali EFF, mis on ellu kutsutud uute moedisainerite avastamiseks ning koondab endas kolme seni toimunud Lõuna-Eesti moeüritust OmaMood, Mood-Performance-Tants ning Antoniuse moeetendus. „Kaubamaja on suur Eesti disaini sõber, oleme läbi aastate pakkunud mitmetele Eesti disaineritele Kaubamajas võimalust oma loomingut esitleda, korraldanud näituseid ja toetanud Kuldnõela väljaandmist. Uue moefestivali toetamisega tahame kaasa aidata noorte moetalentide avastamisele ning loodame, et festivalil osalemine annab neile edasiseks loometeeks hindamatu väärtusega kogemusi,“ ütles Kaubamaja turundusdirektor Britta Ratas.
Festivali esimeseks suuremaks sündmuseks on laupäeval, 5. mail kell 12-16 Tartu Kaubamajas toimuv avalik casting, kus otsitakse modelle kõikidele festivali moeetendustele. Modellide valikut aitab läbi viia Eesti üks vanimaid ja mainekamaid modelliagentuure E.M.A. „Modellidena saavad end proovile panna kõik - EFFi moeetendustele otsitakse erinevas vanuses nii naisi kui mehi. Kuna festivali raames jõuab lavale mitukümmend väga erineva disainikeele ja filosoofiaga kollektsiooni, otsitakse kokku enneolematult suurt arvu põneva karakteriga modelle, kelle koguarv võib ulatuda isegi sajani,“ selgitas EFFi peakorraldaja Maarja Marga.
5. mail kell 12 avatakse ka EFFi vaateaken Tartu Kaubamaja fassaadil, mis võimaldab esmakordselt tutvuda esimeste festivalil üles astuvate disainerite loominguga.
Eesti moe festival EFF toimub Tartus 5. – 10. juunini.
Allikas: Kaubamaja AS